寄題徽州李君博文閣
作者：陳文蔚
朝代：宋

paragraphs: 曾參一唯外，相顧了無言。
顔淵但如愚，永謝枝葉繁。
後人謂二子，獨得道之原。
脫落章句卑，統宗而會元。
誰知聖門教，入道固有門。
非博奚反約，溯流乃求源。
顔曾日用功，如海衆水吞。
及其成功後，木落歸本根。
固非求捷徑，大學廢講論。
李君敞高閣，駕言避俗喧。
藏書比鄴侯，日夕手自翻。
百家期貫穿，目擊萬里存。
上下洞今古，高深察乾坤。
一旦忽融會，豁然破籬籓。
笑彼習忘子，讀書嘗憚煩。